## Pravilnik o upisu u zakladni upisnik

### NN 4/1996 (12.1.1996.), Pravilnik o upisu u zakladni upisnik

# **MINISTARSTVO UPRAVE**

Na temelju članka 7. stavak 3. i članka 41. Zakona o zakladama
i fundacijama ("Narodne novine", broj 36/95), te članka
17. Zakona o sustavu državne uprave ("Narodne novine", broj 75/93),
ministar uprave donosi

## **PRAVILNIK**

### **O UPISU U ZAKLADNI UPISNIK**

I. OPĆA ODREDBA

Članak 1.

Ovim Pravilnikom propisuju se oblik i sadržaj zakladne i fundacijske
knjige, obrasci zahtjeva za osnivanje zaklade i fundacije, obrasci zahtjeva
za upis promjena u zakladni upisnik, prilozi koje je potrebno priložiti
uz zahtjev, te oblik i sadržaj zakladnih i fundacijskih spisa.

II. ZAKLADNA I FUNDACIJSKA KNJIGA

Članak 2.

Ministarstvo uprave upisuje zaklade u zakladnu knjigu na Obrascu broj
1 - Zakladna knjiga, a fundacije u fundacije u fundacijsku knjigu na Obrascu
broj 2 - Fundacijska knjiga.

Ministarstvo uprave izdaje, na pisani zahtjev svake zainteresirane osobe,
izvadak iz zakladne knjige na Obrascu broj 1a - Izvadak iz zakladne knjige,
a izvadak iz fundacijske knjige na Obrascu broj 2a - Izvadak iz fundacijske
knjige.

Izvadak iz zakladne ili fundacijske knjige sadrži posljednje podatke
koji su upisani u zakladnu odnosno fundacijsku knjigu i koji odgovaraju
najnovijem stanju.

Ako se izvadak iz zakladne ili fundacijske knjige izdaje na zastarjelim
podacima, to je u izvatku potrebno izričito naznačiti u rubrici
"Napomena".

Članak 3.

Zakladna i fundacijska knjiga vode se u obliku knjiga sastavljenih od
uložaka, uvezanih u tvrde korice od trajnog materijala, formata 250 x 350
mm.

Na prednjoj strani korica nalazi se grb Republike Hrvatske, naziv "Republika
Hrvatska", naziv "Ministarstvo uprave" i naziv: "Zakladna
knjiga" odnosno "Fundacijska knjiga" te broj knjige ispisan
rimskom brojkom.

Stranice knjiga, osim naslovnih stranica i prvih unutarnjih stranica,
označene su rednim brojevima.

Prije prvog upisa u zakladnu ili fundacijsku knjigu ovlaštena osoba
ovjerava knjigu svojim potpisom i pečatom Ministarstva uprave, a
na prvoj unutarnjoj stranici knjige upisuje broj stranica knjige.

III. ZAHTJEV ZA OSNIVANJE ZAKLADE I FUNDACIJE

Članak 4.

Zahtjev za osnivanje podnosi se na Obrascu broj 3 - Zahtjev za osnivanje
zaklade.

Zahtjev za osnivanje fundacije podnosi se na Obrascu broj 4 - Zahtjev
za osnivanje fundacije.

Zahtjev za osnivanje zaklade i zahtjev za osnivanje fundacije potpisuje
zakladnik. Ukoliko zakladu ili fundaciju osniva više zakladnika zahtjev
za osnivanje potpisuje zakladnik kojeg su pismeno ovlastili ostali zakladnici.

Članak 5.

Uz zahtjev za osnivanje zaklade prilaže se:

1. akt o osnivanju zaklade,
2. izvadak iz određenog upisnika u koji je upisana pravna osoba, zakladnik,
3. izvadak iz određenog upisnika ili druga isprava iz koje je vidljivo
   da je imovina koju je zakladnik namijenio zakladi njegovo vlasništvo,
4. potvrdu domaće banke kod koje je položen novac koji je zakladnik
   namijenio zakladi s brojem računa, naznakom da račun glasi
   na ime ili naziv zakladnika te naznakom da se na računu nalazi iznos
   koji je zakladi namijenjen,
5. odluku nadležnog tijela pravne osobe kojom je odlučeno da ta
   pravna osoba osnuje zakladu,
6. pisanu javno ovjerenu izjavu osobe ili njenih nasljednika za uporabu
   imena, ukoliko ime zaklade sadrži ime fizičke ili pravne osobe koja
   nije zakladnik,
7. pisanu javno ovjerenu izjavu o suglasnosti treće osobe ili odluku
   državnog tijela za registraciju određenog imena zaklade,
8. pisanu suglasnost Vlade Republike Hrvatske ili državnog tijela koje
   ona ovlasti za uporabu riječi "Hrvatska", te grba i zastave
   Republike Hrvatske u imenu zaklade,
9. dozvolu nadležnog tijela druge države ili međunarodne (međudržavne)
   organizacije za uporabu i oponašanje imena, grba, zastave ili drugih državnih
   amblema ili službenog znaka za kontrolu i garanciju kvalitete u imenu zaklade,
10. pravomoćnu presudu nadležnog suda ako je akt o osnivanju zaklade
    pobijan u parnici od na-

    sljednika ili pojedinog zakladnika.

Dokazi iz stavka 1. ovoga članka prilažu se i uz zahtjev za osnivanje
fundacije.

IV. STATUT ZAKLADE I FUNDACIJE

Članak 6.

Statut zaklade ili fundacije upravitelj zaklade ili fundacije podnosi
Ministarstvu uprave u dva primjerka.

Statut zaklade ili fundacije ovjerava Ministarstvo uprave na način
da se stranice statuta prošiju jamstvenikom (vrpcom), a oba kraja jamstvenika
na posljednjoj strani pričvrste naljepnicom na kojoj se otisne pečat
Ministarstva uprave. Na posljednjoj stranici, iza potpisa predlagatelja
statuta, upisuje se tekst ovjere koji glasi:

MINISTARSTVO UPRAVE OVJERAVA DA JE OVAJ STATUT SUKLADAN ZAKONU I AKTU
O OSNIVANJU

Broj rješenja:

Zagreb,

M.P.

POTPIS

OVLAŠTENE OSOBE

V. PRIJAVA PROMJENA

Članak 7.

Zaklada prijavljuje promjenu imena, sjedišta, svrhe i kruga osoba kojima
je zaklada namijenjena, imovine, izmjene i dopune statuta zaklade te osoba
ovlaštenih za zastupanje na Obrascu broj 5 - Zahtjev za upis promjena u
zakladnu knjigu.

Fundacija prijavljuje promjenu imena, sjedišta, svrhe i kruga osoba
kojima je fundacija namijenjena, imovine, izmjene i dopune statuta te osoba
ovlaštenih za zastupanje fundacije na Obrascu broj 6 - Zahtjev za upis
promjena u fundacijsku knjigu.

VI. ZAKLADNI I FUNDACIJSKI SPISI

Članak 8.

Zakladni i fundacijski spisi čuvaju se u omotima izrađenim
od tvrđeg papira ili drugog odgovarajućeg materijala.

Na omotu zakladnog odnosno fundacijskog spisa, upisuje se tekst "Zakladni
spis" odnosno "Fundacijski spis", ispod kojeg se upisuje
ime zaklade ili fundacije i registarski broj zakladnog ili fundacijskog
uloška pod kojim je upis izvršen te broj knjige u koju je upis izvršen.

U zakladni spis ulaže se:

- primjerak zahtjeva za osnivanje zaklade, akta o osnivanju zaklade,
statuta, izmjena i dopuna statuta, izvadak iz određenog upisnika kojim
se dokazuje da je imovina koju je zakladnik namijenio zakladi njegovo vlasništvo,

- izvadak iz određenog upisnika u koji je upisana pravna osoba zakladnik,

- potvrda domaće banke kod koje je položen novac koji je zakladnik
namijenio zakladi s brojem računa, naznakom da račun glasi
na ime ili naziv zakladnika te naznakom da se na računu nalazi iznos
koji je zakladi namijenjen,

- pisana javno ovjerena izjava osobe ili njenih nasljednika za uporabu
imena, ukoliko ime zaklade sadrži ime fizičke ili pravne osobe koja
nije zakladnik,

- pisana javno ovjerena izjava o suglasnosti treće osobe ili odluka
državnog tijela za registraciju određenog imena zaklade,

- pisana suglasnost Vlade Republike Hrvatske ili državnog tijela koje
ona ovlasti za uporabu riječi "Hrvatska", te grba i zastave
Republike Hrvatske u imenu zaklade,

- primjerak rješenja kojim je odobreno osnivanje zaklade, postavljen
ili razriješen upravitelj, odobren statut ili izmjene i dopune statuta,
postavljena zakladna tijela ili bilo kojeg drugog akta Ministarstva uprave
kojim je odlučeno o nekoj statusnoj promjeni zaklade,

- dozvola nadležnog tijela druge države ili međunarodne (međudržavne)
organizacije za uporabu i oponašanje imena, grba, zastave ili drugih državnih
amblema ili službenog znaka za kontrolu i garanciju kvalitete u imenu zaklade,

- pravomoćna presuda nadležnog suda ako je akt o osnivanju zaklade
pobijan u parnici od nasljednika ili pojedinog zakladnika,

- ostale isprave na temelju kojih ili u povodu kojih su izvršeni upisi
u zakladnu knjigu.

U fundacijski spis ulažu se svi dokazi iz stavka 3. ovoga članka.

VII. ZAVRŠNE ODREDBE

Članak 9.

Obrasci propisani ovim Pravilnikom, s odgovarajućim sadržajem,
tiskani su uz ovaj Pravilnik i čine njegov sastavni dio.

Članak 10.

Ovaj Pravilnik stupa na snagu osmog dana od dana objave u "Narodnim
novinama".

Klasa: 230-01/95-01/286

Urbroj: 515-02-02/4-95-1

Zagreb, 30. prosinca 1995.

Ministar

**Davorin Mlakar,** v. r.

![](dodatni/365599.gif)

![](dodatni/365600.gif)

![](dodatni/365601.gif)

![](dodatni/365602.gif)

![](dodatni/365603.gif)

![](dodatni/365604.gif)

![](dodatni/365605.gif)

![](dodatni/365606.gif)

Pravilnik, NN 4/1996-59